DIE SINT HELENA BOEREKRYGSGEVANGENE PROJEK - Afrikanervolksparty
DIE SINT HELENA BOEREKRYGSGEVANGENE PROJEK
Gepubliseer op 16 Oktober 2021 | Geskryf deur Redaksie | | | Trefslae: 345
Die bekende Rudie Rousseau is besig met 'n projek om die boeregrafte, ander besienswaardighede en geskiedkundige tekens wat oorgebly het van die Boerekrygers wat na Sint Helena verban is, op film en video vas te lê.
Rudie het reeds omvangryke en waardevolle werk oor die afgelope 7 jaar gedoen oor die Britse konsentrasiekampe en hy het wyd en syd oor die land heen gereis om dit te dokumenteer en op film vas te lê.
Luister na meer besonderhede oor die projek deur op die volgende skakel te klik:
Ongeveer 6000 Boere krygsgevangenis, wat in die Tweede Vryheidsoorlog (1899-1902) deur die Engelse magte gevange geneem is, is na die eiland Sint Helena verban. Hier het hulle in baie moeilike omstandighede verkeer totdat hulle stelselmatig na Suid-Afrika terug gestuur is na afloop van die oorlog.
Ongeveer 27,000 Boerekrygers is gedurende die oorlog deur die Engelse magte gevange geneem. Omdat die Britte bang was dat hulle ontset sou word en sodoende weer tot die stryd sou toetree en ook omdat hulle nie in staat was om die krygsgevangenis ten opsgte van hulle daaglikse lewens behoeftes te onderhou nie, is hulle na Sint Helena, Cylon (die Sri Lanka van vandag), Indië en Bermuda verban. Die eerste krygsgevangenes is tydens die slag van Elandslaagte op 21 Oktober 1899 gevang. Daarna het groot hoeveelhede gevangenemings gevolg toe Genl. Piet Cronjè by Paardeberg (27 Februarie 1900) en Genl. Marthinus Prinsloo (30 Julie 1900) oorgegee het.
Hier volg 'n interessante weergawe van een van die krygsgevangenes op Sint Helena.
Ene Ruijssenaers, 'n krygsgevangene op Sint Helena, skryf:
Volgens inligting tot ons beskikking beslaan St. Helena bykans 12000 ha. Dit is erg bergagtig en beskik nie oor 'n hawe nie. Hoewel dit sowat 2700 km noordwes van Kaapstad en nie ver suid van die ewenaar geleë is nie, is die temperatuur matig. Die sowat 3000 permanente inwoners voer 'n armoedige bestaan. Dit is 'n Britse kolonie. Die eerste Boerekrygsgevangenes, onder wie genl. Piet Cronjé, het op 14 April op die eiland aangekom. Ruijssenaers en sy mede-gevangenes het 2 weke later gevolg. Hier volg sy beskrywing van hul ervarings: Op Maandag, 23 April, is ons meegedeel dat ons nog dieselfde dag sou vertrek. Ons moes self al ons bagasie na die stasie in Simonstad dra. Dit is 'n driekwartier se stap en was weens die erge hitte so uitputtend dat 'n ouerige man aan ooreising beswyk het. Ons is op beestrokke gelaai en onder die bewaking van gewapende Tommies na die Kaapstadse hawe vervoer. Daar is ons op die stoomskip Bavaria gelaai. Die skip was propvol ek het gehoor ons was 1 500 krygsgevangenes aan boord. Ons het weinig kos gekry en ons beddens was hangmatte. Gevolglike het ons verkies om teen die mure te sit en slaap. Op 25 April om sesuur die aand het die Bavaria vertrek. Hoewel die see redelik kalm was, het die meeste Boere seesiek geword. Menige Boere het gedink hulle is besig om aan een of ander aaklike ongesteldheid te sterf. Een ouerige kêrel het beteuterd gekerm: 'Help my tog, ou swaer, vra tog asseblief die Engelsman of hy nie die skip kan stop nie, ek sal hom helfte van my plaas en boerdery gee.' Ietwat later het dieselfde man saggies geprewel: 'Ouboet Hans, sê tog vir die vrou en kinders hoe naar my dood was.' Hy is natuurlik nie dood nie. Almal van ons het St. Helena springlewendig bereik.
Ondersteun Rudie asb. met die baie belangrike Sint Helena projek waarmee hy besig is. U kan vir Rudie Rouseau kontak by: